b'\n_START_ARTICLE_\nKaarinan vaakuna\n_START_PARAGRAPH_\nKaarinan vaakuna oli alun perin Piikki\xc3\xb6n kunnan vaakuna, joka valittiin Kaarinan kaupungin vaakunaksi Kaarinan ja Piikki\xc3\xb6n kuntaliitoksen yhteydess\xc3\xa4 vuonna 2009. Vaakunan piikit viittaavat puhuvasti suoraan Piikki\xc3\xb6n kunnan nimeen ja niiden k\xc3\xa4rjiss\xc3\xa4 olevat apilat maatalouteen._NEWLINE_Vaakunan selitys on \xe2\x80\x9dpunaisessa kent\xc3\xa4ss\xc3\xa4 kolme nousevaa kultaista, apilak\xc3\xa4rkist\xc3\xa4 sudenhammasta\xe2\x80\x9d. Vaakunan on suunnitellut Ahti Hammar, ja Piikki\xc3\xb6n kunnanvaltuusto hyv\xc3\xa4ksyi sen 21. joulukuuta 1954 tekem\xc3\xa4ll\xc3\xa4\xc3\xa4n p\xc3\xa4\xc3\xa4t\xc3\xb6ksill\xc3\xa4. Sis\xc3\xa4asiainministeri\xc3\xb6 vahvisti vaakunan k\xc3\xa4ytt\xc3\xb6\xc3\xb6n 25. helmikuuta 1955._NEWLINE_Alkuper\xc3\xa4inen Kaarinalle kunnanvaltuuston 25. tammikuuta hyv\xc3\xa4ksym\xc3\xa4 ja sis\xc3\xa4asiainministeri\xc3\xb6n 13. kes\xc3\xa4kuuta 1955 vahvistama vaakuna oli my\xc3\xb6s Ahti Hammarin suunnittelema. Sen vaakunaselitys oli \xe2\x80\x9dpunaisessa kent\xc3\xa4ss\xc3\xa4 hopeinen, yl\xc3\xa4reunaltaan rikottu teilausratas; p\xc3\xa4\xc3\xa4llikkeen\xc3\xa4 Pyh\xc3\xa4 Katariina, oikeassa k\xc3\xa4dess\xc3\xa4\xc3\xa4n miekka ja kohotetussa vasemmassa k\xc3\xa4dess\xc3\xa4\xc3\xa4n avonainen kirja; kaikki kultaa\xe2\x80\x9d. Pit\xc3\xa4j\xc3\xa4 on nimetty vaakunassa kuvatun Pyh\xc3\xa4n Katariina Aleksandrialaisen mukaan, joka oli my\xc3\xb6s pit\xc3\xa4j\xc3\xa4n 1200\xe2\x80\x93luvulta per\xc3\xa4isin olevan kivikirkon, Pyh\xc3\xa4n Katariinan kirkon suojeluspyhimys. Vuonna 1991, jolloin Kaarinan seurakunnan Turussa sijainnut osa erotettiin Turun Katariinanseurakunnaksi, Kaarinan vanha kirkko sai nykyisen nimens\xc3\xa4. Taustalla oleva teilipy\xc3\xb6r\xc3\xa4 on puolestaan Pyh\xc3\xa4n Katariinan attribuutti. Vaakuna muuttui ep\xc3\xa4viralliseksi kotiseutuvaakunaksi vuoden 2009 kuntaliitoksessa.'